মাতৃভাষা দিবসে কি ঢাকায় সোচ্চারে শোনা যাবে, আমি বাংলায় গান গাই?

ওয়েব ডেস্ক: কাল শুক্রবার সব নজর থাকবে বাংলাদেশে (Bangladesh)। এবছর আন্তর্জাতিক মাতৃভাষা দিবস (International Mother Language Day) কীভাবে পালন করবে বাংলাদেশ সরকার? গত পাঁচ অগাস্ট ছাত্র জনতার বিক্ষোভের জেরে বাংলাদেশে শেখ হাসিনা (Sheikh Hasina) সরকারের পতন হয়েছে। তারপরে বাংলাদেশের স্বাধীনতা যুদ্ধের শহিদদের স্মৃতি মুছে ফেলা হয়েছে। বঙ্গবন্ধু মুজিবর রহমানের মূর্তি ভাঙা হয়েছে। নির্বিচারে মুজিবর রহমানের বাড়ি ভেঙে ফেলা হয়। উর্দু ভাষাকে প্রাধান্য দেওয়ার দাবিও তোলা হয়েছে বাংলাদেশের কোনও কোনও মহল থেকে। পাকিস্তানের প্রতিষ্ঠাতা মহম্মদ আলি জিন্নাহর মৃত্যু বার্ষিকী এই প্রথম পালন করা হয়েছে ঢাকায় । সমারোহে। পাকিস্তান সরকারের সিদ্ধান্তের বিরোধিতা করে শুধুমাত্র মাতৃভাষার স্বীকৃতির দাবিতে শহিদ হয়েছিল তরুণ প্রাণ। পুলিশের গুলিতে ঢাকায় আবদুল বরকত, আব্দুস সালাম, রফিকউদ্দিন আহমেদ, আব্দুল জববর, শফিউর রহমানের মৃত্যু হয়। ১৯৫২ সালের ২১ ফেব্রুয়ারি ঢাকার রাজপথ রক্তে ভেসে যায়। সেই দিনকে পরে রাষ্ট্রসঙ্ঘ আন্তর্জাতিক মাতৃভাষা দিবসের স্বীকৃতি দেয়। একটি অংশে দাবি, এবার সরকারিভাবে কোনও আবেগ চোখে পড়ছে না বাংলাদেশে। নমো নমো করে শহিদ মিনারে ফুল দিয়ে শ্রদ্ধার্ঘ্য দেওয়া হতে পারে। এবছর অমর একুশে বইমেলাও জৌলুসহীন হয়েছে। এখনও বিশেষ কোনও কর্মসূচির কথা জানায়নি মহম্মদ ইউনুসের সরকার।

আন্তর্জাতিক মাতৃভাষা দিবস সারা দেশের সঙ্গে পশ্চিমবঙ্গ, অসম, ত্রিপুরা, ঝাড়খণ্ডেও পালিত হয়। এই ভাষা পদ্মাপারের সঙ্গে এপার বাংলার মেলবন্ধন। তখনকার পাকিস্তান সরকার পূর্ব পাকিস্তান বা অধুনা বাংলাদেশের উপর উর্দু ভাষাকে চাপিয়ে দিতে চেয়েছিল। তা মেনে নেয়নি বাঙালিরা। ঢাকা বিশ্ববিদ্যালয়ের ছাত্র ছাত্রীরা বাংলা ভাষার সরকারি স্বীকৃতির দাবিতে পথে এসেছিলেন। ওপার বাংলা থেকে ছিন্নমূল হয়ে এপারে আশ্রয় নিয়েছেন অনেকেই। এখনও এই বাংলা ভাষার নাড়ির টানে বাংলাদেশকে বাঙালির দেশ মনে করেন অনেকেই। কলকাতায় সদ্য প্রয়াত হয়েছেন সঙ্গীতশিল্পী প্রতুল মুখোপাধ্যায়। দুই বাংলার অমোঘ টান ব্যাখ্যা করা যেতে পারে বরিশালে জন্ম নেওয়া এই সঙ্গীতশিল্পীর গানের ভাষা্য়। তিনি লেখেন, ‘দুইজনাই বাঙালি ছিলাম, দেখো দেখি কাণ্ডখান, তুমি এখন বাংলাদেশি আমারে কও ইন্ডিয়ান।‘ পাকিস্তান সক্রিয়তা বাড়াচ্ছে ইউনুসের বাংলাদেশে। এবার বাংলাদেশ থেকে ‘আমি বাংলায় গান গাই’ সরকারিভাবে এই আবেগ সোচ্চারে শোনা যায় কি না সেটাই দেখার।